‘Renosterstropers’ in wildtuin vasgetrekArgieffoto Volgens ŉ polisiewoordvoerder is Thokozane David Masina (38) en Steven Mahlasela Madonsela (29), albei buitelanders, Sondag in hegtenis geneem. Dit kom nadat veldwagters die spore van drie mense gevind het wat die wildtuin aan die oostelike kant naby Krokodilbrug binnegegaan het. Die spore is vir meer as 30 km gevolg voordat wildbewaarders omstreeks 05:15 op drie mans afgekom het. Die verdagtes het probeer vlug, maar die wildbewaarders kon daarin slaag om twee van die mans aan te keer. Twee renosterhorings, ŉ .375-jaggeweer met die reeksnommer afgevyl, ŉ knaldemper, vier koeëls en ŉ byl is in hulle besit gevind. Masina en Madonsela het vlugtig in die Witrivier-landdroshof verskyn, waar hul saak uitgestel is na 6 Januarie. Aanklagte van diefstal, die onwettige besit van ŉ vuurwapen en ammunisie en die besit van ŉ vuurwapen met die doel om ŉ misdaad te pleeg, is teen hulle aanhangig gemaak. Die derde verdagte is steeds op vrye voet.